Христо Смирненски
Кална злободневка

chitanka.info

Кал до гуша, кал навред!

Само кал е този свет!

„Пиротска“ — същински Нил;

сякаш в нея е умил

своя тлъст и кален врат

някой Сандов депутат.

Кал до гуша, кал навред!

Кални езера безчет,

из които в късен час

цапат, пеейки в екстаз,

някакви си сенки зли,

тъкмо на градус дошли.

В политиката ни кал,

кал в народния морал.

Вгледаш ли се, виждаш че

кал в изкуството тече!

Кал в финансиите ни,

кал на четири страни!

Кал до гуша. Само кал,

зер от кал бог ни създал.

Няма управия тук,

ами, дружке, я напук

посрещни ме през нощта

да загазим ний в калта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.